3.7.2023
MT
Il-Ġurnal Uffiċjali tal-Unjoni Ewropea
C 235/47
Talbiet Ir-rikorrenti jitolbu li l-Qorti Ġenerali jogħġobha: — tannulla d-Deċiżjoni tal-Kummissjoni tas-6 ta’ Frar 2023 li tiċħad it-talba tar-rikorrenti għal reviżjoni interna; — tikkundanna lill-konvenuta għall-ispejjeż tal-proċedimenti.
Motivi u argumenti prinċipali Insostenn tar-rikors tagħhom, ir-rikorrenti jinvokaw erbatax-il motivi. 1.
L-ewwel motiv ibbażat fuq il-fatt li d-Deċiżjoni tal-Kummissjoni tas-6 ta’ Frar 2023 (“id-Deċiżjoni Kkontestata”) tiżbalja fil-liġi u/jew twettaq żbalji ta’ evalwazzjoni fl-interpretazzjoni tal-Artikolu 19(1)(f) tar-Regolament (UE) 2020/852 tal-Parlament Ewropew u tal-Kunsill tat-18 ta’ Ġunju 2020 dwar l-istabbiliment ta’ qafas biex jiġi ffaċilitat l-investiment sostenibbli, u li jemenda r-Regolament (UE) 2019/2088 (1) fir-rigward tar-rekwiżit tal-Kriterji Tekniċi ta’ Skrinjar (“KTS”) ikunu bbażati fuq evidenza xjentifika konklużiva u l-prinċipju ta’ prekawzjoni.
Fir-rigward ta’ attivitajiet nukleari 2.
It-tieni motiv ibbażat fuq il-fatt li d-Deċiżjoni Kkontestata tiżbalja fil-liġi u/jew twettaq żbalji ta’ evalwazzjoni meta tiċħad l-argument li l-KTS għal enerġija nukleari ma jikkonformawx mar-rekwiżit tal-“aħjar prestazzjoni fis-settur” skont l-Artikolu 10(2)(a) tar-Regolament 2020/852. 3.
It-tielet motiv ibbażat fuq il-fatt li d-Deċiżjoni Kkontestata tiżbalja fil-liġi u/jew twettaq żbalji ta’ evalwazzjoni meta tiċħad l-argument li l-kriterji fir-Regolament Delegat tal-Kummissjoni (UE) 2022/1214 tad-9 ta’ Marzu 2022 li jemenda r-Regolament Delegat (UE) 2021/2139 fir-rigward tal-attivitajiet ekonomiċi f’ċerti setturi tal-enerġija u r-Regolament Delegat (UE) 2021/2178 fir-rigward ta’ divulgazzjonijiet pubbliċi speċifiċi għal dawn l-attivitajiet ekonomiċi (2) ma jikkonformawx mal-Artikolu 10(2) tar-Regolament 2020/852 (“[i]t-transizzjoni lejn ekonomija newtrali għall-klima”). 4.
Ir-raba’ motiv ibbażat fuq il-fatt li d-Deċiżjoni Kkontestata tiżbalja fil-liġi u/jew twettaq żbalji ta’ evalwazzjoni meta tiċħad l-argument li l-enerġija nukleari ma tikkontribwixxix sostanzjalment għall-adatazzjoni tat-tibdil fil-klima skont l-Artikolu 11(1)(a) tar-Regolament 2020/852. 5.
Il-ħames motiv ibbażat fuq il-fatt li d-Deċiżjoni Kkontestata tiżbalja fil-liġi, twettaq żbalji ta’ evalwazzjoni, u/jew tipprovdi raġunijiet inadegwati, meta tiċħad is-sottomissjoni li l-attivitajiet nukleari ma jissodisfawx ir-rekwiżit ta’ “ma jwettqux dannu” tal-Artikoli 3, 9 u 17 tar-Regolament 2020/852. 6.
Is-sitt motiv ibbażat fuq il-fatt li d-Deċiżjoni Kkontestata tiżbalja fil-liġi, twettaq żbalji ta’ evalwazzjoni, u/jew tipprovdi raġunar inadegwat, meta tiċħad l-argument li kien hemm ksur tar-rekwiżit ta’ salvagwardji minimi għal attivitajiet nukleari skont l-Artikoli 3(c) u 18 tar-Regolament 2020/852.
Fir-rigward ta’ attivitajiet ta’ gass fossilu 7.
Is-seba’ motiv ibbażat fuq il-fatt li d-Deċiżjoni Kkontestata tiżbalja fil-liġi, wettqet żbalji ta’ evalwazzjoni meta ċaħdet is-sottomissjoni li l-limiti ta’ emissjonijiet stabbiliti għall-attivitajiet ta’ gass fossilu jmorru kontra r-rekwiżiti tal-Artikolu 10(2) tar-Regolament 2020/852. 8.
It-tmien motiv ibbażat fuq il-fatt li d-Deċiżjoni Kkontestata tiżbalja fil-liġi u/jew wettqet żbalji ta’ evalwazzjoni meta ċaħdet il-kriterju li l-inklużjoni ta’ attivitajiet ta’ gass fossilu kienu jxekklu l-iżvilupp u l-użu ta’ alternattivi ta’ livell baxx ta’ karbonju, li jmur kontra l-Artikolu 10(2) tar-Regolament 2020/852. 9.
Id-disa’ motiv ibbażat fuq il-fatt li d-Deċiżjoni Kkontestata tiżbalja fil-liġi u/jew wettqet żbalji ta’ evalwazzjoni meta ċaħdet il-kriterju li l-Kriterji Tekniċi ta’ Skrinjar (“KTS”) għall-attivitajiet ta’ gass fossilu jmorru kontra r-rekwiżit skont l-Artikolu 10(2) tar-Regolament 2020/852 li ebda alternattiva ta’ livell baxx ta’ karbonju ma hija disponibbli. 10.
L-għaxar motiv ibbażat fuq il-fatt li d-Deċiżjoni Kkontestata tiżbalja fil-liġi u/jew wettqet żbalji ta’ evalwazzjoni meta ċaħdet il-kriterju li l-klassifikazzjoni ta’ attivitajiet ta’ gass fossilu bħala sostenibbli tmur kontra r-rekwiżit fl-Artikolu 10 (2)(c) tar-Regolament 2020/852 li attività ma għandhiex twassal għal intrappolament ta’ assi b’livell għoli ta’ karbonju.